Ditsem Nuus - Displaying items by tag: BBP
Volgens die jongste syfers van die SA ekonomie pas deur Stats SA bekendgemaak, word 'n negatiewe prentjie geskets ondanks die politieke euforie rondom pres. Cyril Ramaphosa en die stappe wat hy neem om korrupsie hok te slaan. Hierdie syfers toon dat in die eerste kwartaal vanjaar was die ekonomiese groeikoers laer as verwag, terwyl die BBP met ‘n skokkende 3,2 % gekrimp het. Dié daling is die grootste val sedert 2009 toe die ekonomie tydens 'n wêreldwye ekonomiese insinking met 6,1% gekrimp het.
Die vervaardigingsektor het met bykans 9% teruggegly, maar alle sektore het afwaartse geneig, met die landboubedryf die swakste met 'n negatiewe groeikoers van -13,2%. Ná die SSA bekendmaking het die Rand met 1,4% gedaal, terwyl banke met ‘n gemiddeld van 3,2% op die JEB gesak het. Ekonome meen dat hierdie groeisyfers die Reserwebank kan dwing om rentekoerse te verlaag later vandeesmaand.
Met ’n beduidende 3,2%-inkrimping van BBP-groei op kwartaalgrondslag en 0% groei op jaargrondslag, is verskeie partye nie net ontevrede nie met die nuutste verwikkeling nie, maar ook bekommerd oor die moontlikheid van ’n resessie. Volgens die Instituut vir Rasse-aangeleenthede (IRR) word die gebrek aan ekonomiese groei toegeskryf aan vyf redes: Die ANC-regering se ekonomiese beleid, dreigemente van onteiening sonder vergoeding, swart ekonomiese bemagtiging, vyandige arbeidsregulasies en swak skoolonderrig. Daar is redelik konsensus dat indien die regering die ekonomie wil regruk, alvyf hierdie gebiede drastiese beleidsomkeer sal moet ondergaan.